text: Ejermand til forsvunden hest fundet
  24 oktober 2011 kl. 16.44
  Ejeren af den hest, der mandag morgen dukkede op hos en ung kvinde i Padborg, har henvendt sig efter at have set sin hest i TV SYD mandag aften.
  Det var noget af en overraskelse den unge kvinde fra Padborg fik sig, da en lille ejerløs hest mandag morgen dukkede op hjemme hos hende. Lige uden for stalden stod lille Arne, som hun kaldte den lille Shetlands Pony. 
  Klokken halv ni i morges kom hun ud i stalden for at se til hestene, og uden for døren stod så Arne. Henriette Juhl Knudsen kendte ikke hesten, og kontaktede derfor politiet, samtidig med at hun efterlyste ejermanden på TV SYDs facebookside. Efter at have vist hesten i TV SYD mandag aften henvendte hestens ejer sig så til kvinden. Det viser sig, at Arne er løbet ud af en indhegning i Kruså.
  